صرخه مظلوم  سفيان بلمقدم طيرو  اطار طبي قريبه لشهر وأنا فبلاصه ماشي ديالي وعمري كنت كنفكر نحط فيها رجلي شي نهار، لأنه ببساطه ما عمري درت علاش، حتی لقيت راسي فيها ظلما اليوم قريبه لشهر وأنا بعيد علی الأم والزوجه ديالي، علی خدمتي وحياتي، لي عمر كان فيها المشاكل ولا الحبس ولا شي حاجه خارج اطار القانون، حتی كنلقی راسي كنتحاسب بتهم لي ربي وحدو لي عارف أني بعيد عليها، والأغرب أن من بين التهم من غير التحريض، الاتجار فالمخدرات، تكوين عصابه اجراميه و عدم تبليغ عن جريمه واش خوكم سفيان وجه الاتجار فالمخدرات ؟ واش خوكم سفيان وجه تكوين عصابه ؟ واش ما تحماقش ونتا كتفكر فتهم بحال هادي  سفيان كيعرفو كل واحد فيكم، هادي سنوات وهو كيعطي من وقتو ومن جهدو باش يساهم بداكشي لي قدر عليه ككابو ديال الجمهور، وما عجبنيش شنو وقع فمقابله المغرب الفاسي، وعمري غنكون معاه، ولا مع أي حدث فيه العنف، لأنه الاعتداء علی الأمن ما كيشرفش الجمهور، وتخريب الممتلكات ما كيشرفش حتی حد، ولكن اليوم كنلقی راسي كنتحاسب علی هادشي، بحالا أنا لي درتو  نفس الأسطوانه ديال جيب الكابو غتبقی تعاود فالمغرب ؟ مع العلم أن الملعب فيه كاميرات فيه وسائل مراقبه، وأنا غادرت الملعب قبل الصداع بالأدله والفيديوات والشهود، اذا علاش أنا هنا ؟ شنو التهمه ديالي الفعليه، وشناهي المساهمه ديالي فهادشي من غير الكلمه الفضفاضه ديال التحريض ؟ عمر التومي لي حتی هو معايا فنفس المشكل بلا ما نحتاج نقوليكم عليه أنه انسان مسالم و ولد عائله وكيبغيه الصغير قبل الكبير، وعمرو كان فشي حاجه عندها علاقه بالشغب، اليوم كيلقی راسو كيتحاسب علی شي حاجه ما دايرهاش حيت كيطلع كابو، وخاصكم تعرفو أن ولدو غيتزاد وهو هنا، حيت الزوجه ديالو علی مشارف الولاده كلشي عارف أني لا أنا لا عمر أبرياء من هادشي كامل، حتی لي شادينا عارفينها، كلشي عارف أنا ناس مسالمين وعمرنا حرضنا ولو بالكلام، ولكن ربي كبير وهادي محنه وغادي تفوت، هذا قدر الله وله حكمه في ذلك الحريه لينا، ماشي شعار، الحريه لينا حيت نستاهلوها، ومظلومين ماشي شعار، مظلومين حيث عيب دراري فمغرب  مشدودين لمجرد أنهم كابوات، كون كنا دايرين ولا مشاركين نستاهلو والقانون فوق الجميع، ولكن النهار كيدوز علينا هنا بحال عام، حيت ما دايرينش وحيت أبرياء، وحيت خلينا عائلات، وخلينا خدامينا مورانا ربي كبير وغادي يفرجها باذن الله، والايمان ديالنا بالله والبراءه ديالنا ما غيوقفها حتی حد صرخهمظلوم